A Bizottság határozata
(2003. június 27.)
a harmadik országok szermaradvány-vizsgálati terveinek a 96/23/EK tanácsi irányelv alapján történő ideiglenes jóváhagyásáról szóló 2000/159/EK határozat módosításáról
(az értesítés a C(2003) 1973. számú dokumentummal történt)
(EGT vonatkozású szöveg)
(2003/485/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekről, valamint a 85/358/EGK és 86/469/EGK irányelvek, továbbá a 89/187/EGK és 91/664/EGK határozatok [1] hatályon kívül helyezéséről szóló, 1996. április 29-i 96/23/EK tanácsi irányelvre, és különösen annak 29. cikkére,
tekintettel a legutóbb az 1452/2001/EK rendelettel [2] módosított, a szarvasmarha-, juh- és kecskefélék, valamint a sertések, a friss hús és a húsipari termékek harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [3], és különösen annak 3. cikkére,
mivel:
(1) A legutóbb a 2003/16/EK határozattal [4] módosított, a harmadik országok szermaradvány-vizsgálati terveinek a 96/23/EK tanácsi irányelv [5] alapján történő ideiglenes jóváhagyásáról szóló, 2000. február 8-i 2000/159/EK bizottsági határozat felsorolja azokat a harmadik országokat, amelyek a 96/23/EK irányelv I. mellékletben említett szermaradványok és anyagok csoportjainak megfigyelése tekintetében a harmadik ország által nyújtott biztosítékokat megállapító tervet nyújtottak be.
(2) Bizonyos harmadik országok a 2000/159/EK határozat mellékletében eredetileg nem említett termékekre és állatfajokra nyújtottak be szermaradvány-vizsgálati tervet a Bizottságnak. A vizsgálati tervek értékelése és a Bizottság által kért kiegészítő információk megfelelő biztosítékot nyújtanak az említett termékek és állatfajok szermaradvány-vizsgálatára ezekben a harmadik országokban. Ezért ezekkel a termékekkel és állatfajokkal ezen országok tekintetében ki kell egészíteni a 2000/159/EK határozat mellékletét.
(3) Bizonyos harmadik országok nem nyújtottak be szermaradvány-vizsgálati tervet vagy nem megfelelő biztosítékot nyújtottak a 2000/159/EK határozat mellékletében eredetileg említett termékekre és állatfajokra a szermaradvány-vizsgálat tekintetében a Bizottságnak. Ezeket a termékeket és állatfajokat el kell hagyni a 2000/159/EK határozat mellékletéből ezen országok tekintetében.
(4) Ezért a 2000/159/EK határozatot ennek megfelelően módosítani kell.
(5) Az ebben a határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2000/159/EK határozat melléklete e határozat mellékletének megfelelően módosul.
2. cikk
Ennek a határozatnak a tagállamok a címzettjei.
Kelt Brüsszelben, 2003. június 27-én.